“ช่อง3” ส่ง “บุพเพสันนิวาส” ลงจอรีรันท้ายปี พร้อมฉาย 26 ประเทศ
“ช่อง3” ส่ง “บุพเพสันนิวาส” ลงจอรีรันท้ายปี พร้อมฉาย 26 ประเทศ
“ช่อง3” ส่ง “บุพเพสันนิวาส” ลงจอรีรันท้ายปี พร้อมฉาย 26 ประเทศทั่วโลก
22 ธ.ค. 2562

บริษัท บีอีซีเวิลด์ จำกัด (มหาชน) หรือ BEC ระบุว่า กลายเป็นละครในตำนานไปแล้วสำหรับละคร “บุพเพสันนิวาส” ที่ช่อง 3 สร้างปรากฏการณ์ออเจ้ากันไปทั้งในประเทศและประเทศทั่วโลกสร้างความภาคภูมิใจจากรางวัลจากเวทีทั้งในประเทศและต่างประเทศถึง 93 รางวัล
ทั้งนี้ช่อง 3 ได้นำ “บุพเพสันนิวาส” มาออกอากาศให้ชมอีกครั้งเพื่อเป็นความสุขที่ละเมียดละไมในช่วงปีใหม่และจะมีการออกอากาศไปถึง 26 ประเทศทั้งทาง TV และช่องทางการชมผ่านออนไลน์ (OTT) ซึ่งแน่นอนว่าจะเป็นการช่วยเผยแพร่ชื่อเสียงและวัฒนธรรมไทยให้ดังไกลไปยังทั่วโลกมากยิ่งขึ้น
โดยขณะนี้ “บุพเพสันนิวาส”  ได้ออกอากาศในช่อง  RTV (ฟรีทีวีที่อินโดนีเซีย) ทุกวันจันทร์– อังคารเวลา 21.30 น. ซึ่งได้รับกระแสการตอบรับอย่างท่วมท้นจนแฟนๆ ละครอยากให้เพิ่มวันออกอากาศ
อีกทั้งทางทีวีบีก็ได้นำเอาบุพเพสันนิวาสมาเอาใจแฟนๆที่ฮ่องกงและมาเก๊าได้ชมกันผ่านทางสถานีโทรทัศน์ TVB J2 ทุกวันจันทร์– ศุกร์เวลา 18.00-19.00 น. 
ส่วนที่เกาหลีใต้สถานีโทรทัศน์  TVA Plus (Pay TV in Korea ) ออกอากาศทุกวันเสาร์– อาทิตย์เวลา 19.30 – 20.30 น. และ Dim Sum  ช่องออนไลน์ (OTT) ของมาเลเซียก็ได้นำเอาบุพเพสันนิวาสมาเผยแพร่ในมาเลเซียบรูไนและสิงคโปร์
เช่นเดียวกับใน Netflix ก็ไม่พลาดที่จะฉายบุพเพสันนิวาสทั้งในไทยและประเทศอื่นๆในเอเชียอีกถึง 23 ประเทศอาทิเช่น  อินเดีย  – ญี่ปุ่น– เนปาล– ลาว– มาเลเซีย– มองโกเลีย– พม่า–เกาหลีใต้  – ฟิลิปปินส์– ศรีลังกา– ไต้หวันและเวียดนาม
รวมทั้งยังได้ทำการโปรโมทละคร “บุพเพสันนิวาส” ภายใต้คอนเซ็ปThainess : “ออกไปไทยให้โลกรู้” เพื่อแสดงให้เห็นศิลปวัฒนธรรมไทยเช่นการทักทายการทานอาหารแบบไทยๆ ที่จะช่วยกันส่งกระแสความแรงของออเจ้าให้กระหึ่มพร้อมกันอีกครั้ง
นอกจากนี้ทางด้านสถานี TVA plus ของเกาหลีใต้ก็ยังมีการจัดกิจกรรมประชาสัมพันธ์เชิงวัฒนธรรมร่วมกับการท่องเที่ยวแห่งประเทศไทย
โดยให้ถ่ายภาพวัดชัยวัฒนารามขณะละครออกอากาศพร้อมใส่Hashtag #AmazingThailand #러브데스티니 #TVAsiaplus เพื่อลุ้นรับตั๋วเครื่องบินมาท่องเที่ยวในประเทศไทย